આજે ફરી કાશ્મીરમાં રાજ્યપાલનું શાસન લાગી ગયું છે. આ અગાઉ ૧૯૭૭, ૧૯૮૬, ર૦૦ર, ર૦૦૮, ર૦૦૯ અને ર૦૧૬માં જમ્મુ-કાશ્મીરમાં રાજ્યપાલનું શાસન લાદવામાં આવેલું. ત્યાં વિધાનસભાની ૮૭ બેઠકો છે, જેમાં પીડીપી અને ભાજપે સાથે મળી બંને વચ્ચે ઘણા વિરોધાભાસી મુદ્દાઓ હોવા છતાં ચૂંટણી થયા પછી સતત ચાર મહિના સુધી ચર્ચાઓ કર્યા કરીને છેવટે સંયુક્ત સરકાર બનાવેલી. શરૃઆતમાં મુફતી મહંમદ સઈદ મુખ્યમંત્રી બનેલા અને તેમના નિધન બાદ તેમનાં પુત્રી મહેબુબા મુફતીએ ભાજપ પાસે પોતાની કેટલીક શરતો મનાવી અને મુખ્યમંત્રી બનેલાં. છેલ્લાં ત્રણ વર્ષમાં કાશ્મીરમાં ભણેલા-ગણેલા લોકોએ પણ હાથમાં હથિયાર લીધાં. સત્તાવાર આંકડા પ્રમાણે આતંકીઓમાં ૧ર પ્રોફેસર અને ૧૩ એન્જિનિયર પણ આતંકી બન્યા. પથ્થરમારાની ૬૦૦૦થી વધુ ઘટનાઓ નોંધાઈ.